Segons ha sabut RAC1, fa gairebé un any que la Guàrdia Civil té bloquejada l’arribada d’un contingent d’un miler d’armes llargues comprades pels Mossos d’Esquadra. Aquestes armes llargues són indispensables per fer front a l’alerta terrorista, que continua al nivell 4 sobre 5. El conseller Joaquim Forn ha explicat a El món a RAC1 que encara tenen provisions però que arribarà un punt en què es quedaran sense.

Ens podríem trobar que hi hagués agents armats al carrer sense monició

El 19 d’octubre de l’any passat, l’aleshores conseller d’Interior, Jordi Jané, va enviar una carta al Ministeri de l’Interior per demanar-li l’autorització per comprar un miler d’armes llargues, com són metralletes i fusells, per equipar els Mossos d’Esquadra davant l’augment de l’amenaça terrorista.

Més d’un mes després, a finals de novembre, el ministeri contesta favorablement a l’autorització però avisa que qui ha de donar la llum verda definitiva és Intervenció Central d’Armes i Explosius de la Guàrdia Civil. Sense el segell d’aquest organisme no es poden importar armes. Des d’aleshores, res. En aquests 10 mesos, la Guàrdia Civil no ha autoritzat l’arribada d’aquestes armes.

Insistència dels consellers

Malgrat la insistència dels consellers Jané i Joaquim Forn i malgrat els atemptats del 17 d’agost, els Mossos encara no tenen aquest material, que també inclou cinc milions de cartutxos. Una part d’aquestes armes, per cert, havia d’anar a l’escola de policia per formar els nous agents en la lluita contra el terrorisme.

Ahir mateix vaig enviar una carta al ministre recordant-li que hi ha aquest tema de l’armament pendent. També l’accés a l’Europol

Es dona la circumstància que alguns lots d’aquestes armes llargues estan bloquejats en un dipòsit custodiat per la Guàrdia Civil a l’espera d’aquesta autorització. És més, hi ha una partida pressupostària de la Generalitat congelada perquè el contracte entre Interior i l’empresa ja estava signat.

L’última vegada ens van dir que això el 31 d’agost estaria resolt i encara no s’ha resolt

En processos anteriors de compra tots aquests tràmits es resolien en dos mesos. És la primera vegada que hi ha aquest bloqueig i que coincideix amb el veto del Ministeri de l’Interior perquè els Mossos tinguin accés a l’Europol.

La carta del conseller d’Interior

La Guàrdia Civil bloqueja un miler d'armes llargues comprades pels Mossos des de fa un any. // RAC1

La carta de resposta del Ministeri de l’Interior